Elon Musk kies sy eerste ruimtetoeris | Netwerk24
SpaceX gaan eersdaags sy eerste ruimtetoeris om die maan stuur. Foto: Getty Images
Die ruimtemaatskappy SpaceX het sy eerste betalende passasier gekry wat ’n vlug om die maan gaan onderneem.
Die naam van dié ruimtetoeris word Maandag bekendgemaak, het die maatskappy in ’n twiet gesê.
Elon Musk, uitvoerende hoof van sowel SpaceX as Tesla, het ’n emoji van die Japanse vlag gedeel as antwoord op ’n vraag of die persoon dalk die maatskappy se eerste betalende ruimtetoeris gaan wees.
Die ruimtetoeris gaan met SpaceX se BFR-lanseervoertuig na die maan en terug reis.
SpaceX en Virgin Galactic van Richard Branson is maar net twee van die maatskappye wat tans probeer om ruimtereise kommersieel beskikbaar te stel. Musk het verlede jaar SpaceX se planne bekend gemaak om twee mense laat in 2018 om die maan te stuur. Nie Musk of SpaceX self het aangedui wanneer dié toeris sy of haar ruimtereis gaan onderneem nie.
Branson het in Julie gesê hy hoop om self voor einde vanjaar aan boord van die Virgin-ruimtetuig na die buitenste ruim te reis. – Bloomberg, verwerk
Meer oor: Spacex | Elon Musk | Ruimte | Ruimtevaart | Tegnologie